ኢትዮጵያና ሶማሌላንድ ለረዥም አመታት የዘለቀውን ወዳጅነታቸውን ይበልጥ ለማጠናከር ተስማሙ
አዲስ አበባ፤ መስከረም 10/2006 (ዋኢማ) – ኢትዮጵያና ሶማሌላንድ ለረዥም አመታት የዘለቀውን ወዳጅነታቸውን የበለጠ ለማጠናከር መስማማታቸውን ገለጹ። የውጭ ጉዳይ ሚኒስትር ዶክተር ቴድሮስ አድሐኖም ከሶማሌላንድ የውጭ ጉዳይ ሚኒስትር መሐመድ ቢሒ ዩኑስ ጋር አዲስ አበባ ውስጥ ባደረጉት ውይይት ሁለቱ ወገኖች በድንበር ጸጥታ፣በንግድ፣በኢንቨስትመንትና በአካባቢያዊ ጉዳዮች ላይ የበለጠ ተቀራርበው ለመስራት በሚያስችሉ ጉዳዮች ላይ መግባባት ላይ ደርሰዋል። የሶማሌላንድ የውጭ ጉዳይ ሚኒስትር መሐመድ ዩኑስ ኢትዮጵያ በፖሊስ ሃይል ስልጠና፣በጸጥታና ሰላም ግንባታ እንዲሁም በነጻ የትምህርት እድል ረገድ ለሶማሌላድ የምትሰጠውን ድጋፍ እንድትገፋበት ጠይቀዋል።እስካሁን ለተደረገው ድጋፍም ምስጋና አቅርበዋል። የኢትዮጵያ አየር መንገድ በቅርቡ ወደ ሶማሌላንድ ሲያድርግ የነበረውን በረራ ማቋረጡን ያስታወሱት ሚኒስትሩ አየር መንገዱ የተቋረጠውን በረራ ዳግም እንዲጀምር ለዶክተር ቴድሮስ ጥያቄ አቅርበዋል። ዶክተር ቴድሮስ ኢትዮጵያ ባላት አቅም ሁሉ ለሶማሌላንድ የምትሰጠውን ድጋፍና ያላትን የትብብር ግንኙነት እንደምታጠናክር አረጋግጠዋል። የኢትዮጵያ አየር አየር መንገድ ያቋረጠውን በረራ ዳግም እንዲጀመር ከኢትዮጵያ ሲቪል አቪዬሽን ባለስልጣንና ከሌሎች ከሚመለከታቸው ተቋማት ጋር ውይይት እንደሚደረግም ቃል ገብተዋል። ውይይቱን የተከታተሉት የሚኒስቴሩ ቃል አቀባይ ፅህፈት ቤት ባልደረባ አቶ መቻል ታከለ ለጋዜጠኞች እንደተናገሩት ሁለቱ ባለስልጣናት በውይይታቸው ወቅት በመካከላቸው ያለውን የትብብር ግንኙነት ወደ ላቀ ደረጃ ለማሸጋገርም ተስማምተዋል። በኢኮኖሚ፣በኢንቨስትመንት ልማት፣በጸጥታና ደህንነት ረገድ ያለውን ትብብር የበለጠ ለማስፋትም መግባባት ላይ ደርሰዋል። መሐመድ ቢሒ ዩኑስ የሶማሌላንድ የውጭ ጉዳይ ሚኒስትር ሆነው ከተሾሙ በኋላ በኢትዮጵያ ጉብኝት ሲያደርጉ ይህ ለመጀመሪያ ጊዜ ነው። የውጭ ጉዳይ ሚኒስትሩ በሚመሩት የልኡካን ቡድን ውስጥ የአገር ውስጥ ጉዳይ ሚኒስትሩ እና የሲቪል አቪዬሽንና የትራንሰፖርት ሚኒስትሩ ተካተዋል ሲል ኢዜአ ዘግቧል።